ไอฟ์

ไอฟ์ (เกาหลี: ; อาร์อาร์: "Aibeu"; หรือเขียนด้วยตัวพิมพ์ใหญ่ทั้งหมด) เป็นเกิร์ลกรุปเกาหลีใต้ ก่อตั้งโดยสตาร์ชิปเอนเตอร์เทนเมนต์ ประกอบด้วยสมาชิกจำนวนหกคนคือ กาอึล, อัน ยู-จิน, เรย์, ชัง ว็อน-ย็อง, ลิซ และอีซอ พวกเธอเป็นที่รู้จักจากเพลงที่ติดหูและการเปิดตัวที่ประสบความสำเร็จมากที่สุดในวงการเคป็อป โดยได้รับรางวัลศิลปินหน้าใหม่หลายรางวัลและได้นำเสนอใน Korea Power Celebrity 40 ของ"ฟอบส์"
ไอฟ์เปิดตัวเมื่อวันที่ 1 ธันวาคม 2021 ด้วยซิงเกิลอัลบั้ม"อีเลฟเวน" ตามด้วยซิงเกิลอัลบั้ม"เลิฟไดฟ์" ซึ่งซิงเกิลนี้กลายเป็นเพลงแรกของไอฟ์ที่ได้อันดับหนึ่งในเซอร์เคิลดิจิทัลชาร์ตของเกาหลีใต้ และเป็นซิงเกิลที่มีผลงานดีที่สุดแห่งปี และได้รับรางวัลเพลงแห่งปีจากงานประกาศรางวัลปลายปีหลายงาน รวมถึง โกลเดนดิสก์อะวอดส์, มามาอะวอดส์ และเมลอนมิวสิกอะวอดส์ ไอฟ์ประสบความสำเร็จกับเพลงอันดับหนึ่งครั้งที่สองด้วยซิงเกิลจากซิงเกิลอัลบั้มที่สาม"อาฟเตอร์ไลก์"
ในปี 2023 กลุ่มได้วางจำหน่ายสตูดิโออัลบั้มแรก "I've Ive" ซึ่งประสบความสำเร็จในเชิงพาณิชย์ ได้รับรางวัลอัลบั้มแห่งปีจากเมลอนมิวสิกอะวอดส์ และมีซิงเกิลที่ขึ้นอันดับหนึ่งของชาร์ตอย่าง "Kitsch" และ "I Am" ตามด้วยการวางจำหน่ายอีพีแรก"I've Mine" พร้อมกับซิงเกิล "Baddie" ซึ่งติดชาร์ตอันดับหนึ่งเป็นเพลงที่ห้าของกลุ่ม
ชื่อ.
ชื่อกลุ่มไอฟ์ (Ive) ย่อมาจาก "I have" โดยพาดพิงถึงแนวคิดในการแสดงสิ่งที่ "ฉันมี" (I have) ให้กับผู้ชมด้วยความมั่นใจ โดยที่แทนที่จะบอกเล่าเรื่องราวของการเติบโต กลุ่มพยายามที่จะนำเสนอ "เกิร์ลกรุปที่สมบูรณ์แบบ" ตั้งแต่เริ่มต้น
ประวัติ.
2017–2021: กิจกรรมก่อนเปิดตัว.
ว็อนย็องและยูจินเข้าร่วมรายการแข่งขันเรียลลิตี"พรอดิวซ์โฟร์ตีเอต"ในปี 2018 ว็อนย็องจบอันดับที่ 1 และยูจินจบอันดับที่ 5 และกลายเป็นสมาชิกของเกิร์ลกรุปไอซ์วัน พวกเธอโปรโมตร่วมกับวงจนกระทั่งยุบวงเมื่อวันที่ 29 เมษายน 2021
ในปี 2017 กาอึลได้เข้าร่วมในรอบแรกของการแข่งขัน Incheon Dance Competition เธอได้รับเลือกให้ออดิชันทันทีและกลายเป็นเด็กฝึกหัดภายใต้สตาร์ชิปเอนเตอร์เทนเมนต์ ในปี 2018 เรย์เข้าร่วมสตาร์ชิปเอนเตอร์เทนเมนต์หลังจากผ่านการออดิชันรายการ Loen Friends Global Audition ในญี่ปุ่น การออดิชันของเรย์ดึงดูดความสนใจของกรรมการด้วยเสียงที่ชัดเจนของเธอ และในเดือนพฤษภาคมของปีนั้น เธอได้มาที่เกาหลีและเริ่มฝึก อีซอเป็นส่วนหนึ่งของนางแบบเอสเอ็มคิดส์ ลิซได้รับเลือกให้เข้าร่วมรายการ 2019 Starship Open Audition และได้เป็นเด็กฝึกหัดภายใต้สตาร์ชิปเอนเตอร์เทนเมนต์
2021: บทนำและเปิดตัวด้วย"อีเลฟเวน".
วันที่ 2 พฤศจิกายน สตาร์ชิปเอนเตอร์เทนเมนต์ประกาศว่าจะเปิดตัวเกิร์ลกรุปวงใหม่เป็นครั้งแรกนับตั้งแต่เปิดตัวคอสมิกเกิลส์ในปี 2016 ตั้งแต่วันที่ 3 ถึง 8 พฤศจิกายน มีการเปิดตัวสมาชิกพร้อมภาพถ่ายออกมา (ยูจิน กาอึล ว็อนย็อง ลิซ เรย์ และอีซอ ตามลำดับ) วันที่ 8 พฤศจิกายน สตาร์ชิปเปิดเผยว่ากลุ่มจะเปิดตัวในวันที่ 1 ธันวาคม สองวันต่อมามีการประกาศว่าจะเปิดตัวด้วยซิงเกิลอัลบั้ม "อีเลฟเวน" วันที่ 1 ธันวาคม กลุ่มได้เปิดตัวซิงเกิลอัลบั้ม"อีเลฟเวน"และมีเพลงหลักในชื่อเดียวกัน กลุ่มได้ออกอากาศครั้งแรกในรายการมิวสิกแบงก์ของเคบีเอส 2 เมื่อวันที่ 3 ธันวาคม เพื่อแสดงเพลง "อีเลฟเวน"
ชาร์ตบิลบอร์ดวันที่ 14 ธันวาคม "อีเลฟเวน" ติดอันดับที่ 9 ในชาร์ต World Digital Song Sales และติดชาร์ต "Billboard" Global 200 และ "Billboard" Global Excl. US เป็นเวลาสิบสี่สัปดาห์ติดต่อกัน เพลงนี้ยังติดอันดับชาร์ตเพลงยอดนิยมของ"บิลบอร์ด" โดยเปิดตัวในชาร์ต Top User Generated Songs ของ"บิลบอร์ด"เจแปน และเข้าสู่ชาร์ต Japan Hot 100 และในขณะเดียวกัน ไอฟ์ก็ติดชาร์ต "Billboard" Artist 100 เป็นครั้งแรก "Eleven" ติดอันดับสูงสุดที่อันดับ 2 ของเซอร์เคิลดิจิทัลชาร์ต และสตรีมมิงชาร์ต 
วันที่ 8 ธันวาคม หนึ่งสัปดาห์หลังจากเปิดตัว ไอฟ์ได้รับรางวัลรายการเพลงเป็นครั้งแรกในรายการ"โชว์แชมเปียน"ของเอ็มบีซี ทำให้พวกเธอกลายเป็นเกิร์ลกรุปที่ได้อันดับหนึ่งเร็วที่สุดตั้งแต่เปิดตัว "อีเลฟเวน" ชนะในรายการเพลงถึง 13 ครั้ง รวมถึง Triple crown ในรายการ"มิวสิกแบงก์"ของเคบีเอส 2 โชว์! มิวสิกคอร์ของเอ็มบีซี และ"อินกีกาโย"ของเอสบีเอส นอกจากนี้ "อีเลฟเวน" ยังทำยอดขายอัลบั้มได้สูงสุดในสัปดาห์แรกที่วางจำหน่าย ซึ่งสูงที่สุดในบรรดาอัลบั้มเปิดตัวของเกิร์ลกรุป ในเดือนมกราคมของปีถัดมา ไอฟ์ได้แสดงบนเวทีส่งตัวในโอลิมปิกฮอลล์เพื่อส่งนักกีฬาระดับชาติของคณะผู้แทนเกาหลีใต้ไปสู่โอลิมปิกฤดูหนาว 2022 มิวสิกวิดีโอเพลง "อีเลฟเวน" มียอดชมมากกว่า 100 ล้านเมื่อวันที่ 8 มีนาคม ค.ศ. 2022 ณ เดือนกรกฎาคม ค.ศ. 2023 "อีเลฟเวน" ติดอันดับชาร์ตเซอร์เคิลดิจิทัลชาร์ตเป็นเวลา 86 สัปดาห์ติดต่อกัน ต่อมา"คนวงใน"ยกให้ "อีเลฟเวน" ของไอฟ์เป็นหนึ่งในเพลงเปิดตัวที่ดีที่สุดตลอดกาลในวงการเคป็อป
2022: "เลิฟไดฟ์" "อาฟเตอร์ไลก์" และเปิดตัวที่ญี่ปุ่น.
วันที่ 5 เมษายน ไอฟ์ได้ปล่อยซิงเกิลอัลบั้มที่สอง"เลิฟไดฟ์" โดยมีซิงเกิลในชื่อเดียวกัน หนึ่งสัปดาห์หลังวางจำหน่าย เพลงกลายเป็นไวรัลและมียอดชมถึง 200 ล้านครั้งสำหรับชาเลนจ์ในติ๊กต็อก "เลิฟไดฟ์" ขึ้นสู่อันดับหนึ่งในเซอร์เคิลดิจิทัลชาร์ต และกลายเป็นเพลงอันดับหนึ่งในเกาหลีใต้ ซิงเกิลมึการสตรีมถึง 28.9 ล้านครั้งและขายได้ 2,800 ชุดนอกสหรัฐในสัปดาห์แรกที่มีการติดตามยอดขาย ชาร์ตบิลบอร์ดวันที่ 23 เมษายน "เลิฟไดฟ์" ขึ้นสู่อันดับ 10 ในชาร์ต Global Excl. US กลายเป็นเพลงแรกของกลุ่มที่ขึ้นไปถึง 10 อันดับแรก และอยู่ในชาร์ต "Billboard" Global Excl. US เป็นเวลา 29 สัปดาห์ติดต่อกัน "เลิฟไดฟ์" ขึ้นสูงสุดที่อันดับ 9 ในชาร์ต Apple Music Global มิวสิกวิดีโอของเพลงนี้มียอดชมมากกว่า 100 ล้านครั้งเมื่อวันที่ 15 มิถุนายน "เลิฟไดฟ์" ขึ้นอันดับหนึ่งทั้ง Melon Yearly Chart และ Circle Digital Yearly Chart ด้วยความสำเร็จเชิงพาณิชย์ของกลุ่ม "เลิฟไดฟ์" ได้รับรางวัลเพลงแห่งปีจากงานประกาศรางวัลต่าง ๆ ได้แก่ มามาอะวอดส์ เมลอนมิวสิกอะวอดส์ โกลเดนดิสก์อะวอดส์ และเอเชียอาร์ติสต์อะวอดส์ กลุ่มยังได้รับรางวัลกลุ่มหญิงยอดเยี่ยมและศิลปินหน้าใหม่ยอดเยี่ยมจากเมลอนมิวสิกอะวอดส์ ศิลปินหน้าใหม่แห่งปีจากโกลเดนดิสก์อะวอดส์ พวกเธอยังได้รับรางวัลจากรายการดนตรีสิ้นปีมากมายจากจีนีมิวสิกอะวอดส์ เซอร์เคิลชาร์ตมิวสิกอะวอดส์ และโซลมิวสิกอะวอดส์
วันที่ 14 และ 15 พฤษภาคม ไอฟ์ได้แสดงที่ Kpop.Flex ในแฟรงก์เฟิร์ต ประเทศเยอรมนี ซึ่งจัดขึ้นที่ Deutsche Bank Park ซึ่งถือเป็นการแสดงในต่างประเทศครั้งแรกของกลุ่ม หนึ่งเดือนต่อมา ไอฟ์ได้แสดงที่ Jamsil Stadium ในกรุงโซล โดยเป็นส่วนหนึ่งของดรีมคอนเสิร์ต ครั้งที่ 28
วันที่ 18 กรกฎาคม สตาร์ชิปเอนเตอร์เทนเมนต์ประกาศว่าไอฟ์จะคัมแบคในวันที่ 22 สิงหาคม ด้วยซิงเกิลอัลบั้มที่สาม"อาฟเตอร์ไลก์" และวางจำหน่ายพร้อมกับซิงเกิลในชื่อเดียวกันเมื่อวันที่ 22 สิงหาคม "อาฟเตอร์ไลก์" มีบีทเพลงมาจากซิงเกิลฮิต "I Will Survive" ของ Gloria Gaynor "อาฟเตอร์ไลก์" ติดอันดับชาร์ตและขึ้นสู่อันดับหนึ่งในเซอร์เคิลดิจิทัลชาร์ต ทำให้กลุ่มมีเพลงอันดับหนึ่งสองเพลงในเกาหลีใต้ มิวสิกวิดีโอสำหรับ "อาฟเตอร์ไลก์" มียอดรับชม 57 ล้านครั้งบนยูทูบภายใน 3 วันนับจากการวางจำหน่าย เพลงขึ้นสู่อันดับ 9 ในชาร์ต "Billboard" Global Excl. US และขึ้นสูงสุดที่อันดับ 23 ในชาร์ต Spotify Global เพลงนี้ยังกลายเป็นเพลงแรกของกลุ่มที่บรรลุ Perfect all-kill ซึ่งเป็นความสำเร็จบนชาร์ตเพลงที่เพลงสามารถขึ้นอันดับหนึ่งในชาร์ตเรียลไทม์ รายวัน และรายสัปดาห์ของแพลตฟอร์มสตรีมเพลงต่าง ๆ ของเกาหลีใต้พร้อมกัน ได้แก่ เมลอน, บักส์, จีนีมิวสิก และยูทูบมิวสิก "อาฟเตอร์ไลก์" ชนะในรายการเพลง 14 ครั้ง กลายเป็นเพลงที่มีการชนะมากที่สุดในปีนั้น ต่อมาอัลบั้มขายได้มากกว่า 1,700,000 ชุด 
วันที่ 10 สิงหาคม มีการประกาศผ่านทางเว็บไซต์ทางการของญี่ปุ่นของไอฟ์ว่าพวกเธอจะเปิดตัวในญี่ปุ่นในช่วงฤดูใบไม้ร่วงปี ค.ศ. 2022 วันที่ 8 กันยายน มีการประกาศว่าไอฟ์จะวางจำหน่าย "อีเลฟเวน" เวอร์ชันญี่ปุ่นในวันที่ 19 ตุลาคม มิวสิกวิดีโอสำหรับ "อีเลฟเวน" เวอร์ชันภาษาญี่ปุ่นเผยแพร่ล่วงหน้าเมื่อวันที่ 19 กันยายน และวางจำหน่ายเมื่อวันที่ 19 ตุลาคม ซิงเกิลอัลบั้ม "Eleven -Japanese version-" ประกอบด้วย "อีเลฟเวน" และ b-side "Queen of Hearts" ซึ่งเป็นเพลงต้นฉบับภาษาญี่ปุ่นเพลงแรกของไอฟ์ อัลบั้มขายได้ 88,312 ชุดในสัปดาห์แรกบน"บิลบอร์ดเจแปน" และได้รับการรับรองระดับโกลด์จากสมาคมผู้ประกอบกิจการเพลงของญี่ปุ่น วันที่ 15 ตุลาคม ไอฟ์ได้แสดงในวันที่ 2 ของเคคอนญี่ปุ่นที่สนามกีฬาอาริอาเกะในโตเกียว ประเทศญี่ปุ่น วันที่ 16 พฤศจิกายน ไอฟ์ได้เปิดตัว "After Like" Holiday Remix พวกเธอได้เข้าร่วมใน "Spotify Holiday Single" ประจำปีของสปอติฟาย ซึ่งประกอบด้วยเพลงโครงการที่นำเสนอโดยศิลปินต่าง ๆ ที่ได้รับการคัดสรรโดยตรงจากสปอติฟายก่อนเทศกาลคริสต์มาสสิ้นปี ไอฟ์เป็นศิลปินเกาหลีกลุ่มแรกที่เข้าร่วมในโครงการ Holiday Singles ประจำปี โดยตีความเพลงของพวกเธอใหม่เป็นเวอร์ชันรีมิกซ์ช่วงวันหยุดและเผยแพร่บนสปอติฟายทั่วโลกโดยเฉพาะ ในวันที่ 26 พฤศจิกายน ไอฟ์ได้รับรางวัลแดซัง (รางวัลใหญ่) เป็นครั้งแรกสำหรับเพลงแห่งปีจากงานเมลอนมิวสิกอะวอดส์ 2022 ต่อมาพวกเธอได้รับรางวัลแดซังอีก 3 ครั้งจากงานประกาศรางวัลต่าง ๆ วันที่ 20 ธันวาคม ค.ศ. 2022 มีการประกาศว่าไอฟ์จะปรากฏตัวบนปกนิตยสาร "Vogue Korea" ฉบับเดือนมกราคม ค.ศ. 2023 และกลายเป็นกลุ่มที่ 5 ที่ได้ขึ้นปกนิตยสาร "Vogue Korea" ต่อจากบิกแบง, เอ็กโซ, แบล็กพิงก์ และบีทีเอส
สมาชิก.
ดัดแปลงจากเว็บไซต์ของสตาร์ชิปเอนเตอร์เทนเมนต์